“อุตุ” เตือนรับมือพายุโซนร้อน “มู่หลาน” ระวังฝนตกหนัก 11-13 ส.ค.นี้
“กรมอุตุนิยมวิทยา” เตือน 3 ภาคตอนบน ได้แก่ ภาคเหนือ, ภาคตะวันออก และภาคตะวันออกเฉียงเหนือ เตรียมรับมือพายุโซนร้อน “มู่หลาน” ระวังฝนตกหนักบางแห่งช่วงวันที่ 11-13 ส.ค.65
“กรมอุตุนิยมวิทยา” เตือน 3 ภาคตอนบน ได้แก่ ภาคเหนือ, ภาคตะวันออก และภาคตะวันออกเฉียงเหนือ เตรียมรับมือพายุโซนร้อน “มู่หลาน” ระวังฝนตกหนักบางแห่งช่วงวันที่ 11-13 ส.ค.65
10 ส.ค. 2565

กรมอุตุนิยมวิทยา ออกประกาศ เรื่อง พายุโซนร้อน “มู่หลาน” ฉบับที่ 4 ลงวันที่ 10 ส.ค. 65 โดยระบุว่า เมื่อเวลา 04:00 น. ของวันนี้ พายุดีเปรสชันบริเวณทะเลจีนใต้ตอนบนได้ทวีกำลังขึ้นเป็นพายุโซนร้อนมู่หลานแล้ว โดยมีศูนย์กลางอยู่ห่างประมาณ 150 กิโลเมตร ทางตะวันออกของเกาะไหหลำ ประเทศจีน หรือที่ละติจูด 18.9 องศาเหนือ ลองจิจูด 112.0 องศาตะวันออก มีความเร็วลมสูงสุดใกล้ศูนย์กลางประมาณ 65 กิโลเมตรต่อชั่วโมง พายุนี้กำลังเคลื่อนตัวทางทิศเหนือค่อนทางตะวันตกเล็กน้อย ด้วยความเร็วประมาณ 20 กิโลเมตรต่อชั่วโมง
ทั้งนี้ คาดว่าจะเคลื่อนผ่านเกาะไหหลำ และเคลื่อนขึ้นฝั่งบริเวณประเทศเวียดนามตอนบน ในวันที่ 11 ส.ค. 65 ส่งผลทำให้ในช่วงวันที่ 11-13 ส.ค. 65 มีฝนตกหนักถึงหนักมากบางแห่งบริเวณภาคเหนือ, ภาคตะวันออกเฉียงเหนือ, และภาคตะวันออก
ดังนั้น ขอให้ประชาชนบริเวณดังกล่าว ระวังอันตรายจากฝนตกหนักถึงหนักมาก และฝนที่ตกสะสมซึ่งอาจทำให้เกิดน้ำท่วมฉับพลันและน้ำป่าไหลหลาก โดยเฉพาะพื้นที่ลาดเชิงเขาใกล้ทางน้ำไหลผ่านและพื้นที่ลุ่มไว้ด้วย
สำหรับจังหวัดที่คาดว่าจะมีฝนตกหนักถึงหนักมากบางแห่ง วันที่ 11 ส.ค. 65 มีดังนี้
ภาคเหนือ ได้แก่ จังหวัดเชียงราย พะเยา น่าน แพร่ และอุตรดิตถ์
ภาคตะวันออกเฉียงเหนือ ได้แก่ จังหวัดเลย หนองบัวลำภู หนองคาย อุดรธานี บึงกาฬ สกลนคร นครพนม และมุกดาหาร
ภาคตะวันออก ได้แก่ จังหวัดนครนายก ปราจีนบุรี ระยอง จันทบุรี และตราด
สำหรับจังหวัดที่คาดว่าจะมีฝนตกหนักถึงหนักมากบางแห่ง วันที่ 12 ส.ค. 65 มีดังนี้
ภาคเหนือ ได้แก่ จังหวัดแม่ฮ่องสอน เชียงใหม่ เชียงราย ลำพูน ลำปาง พะเยา น่าน แพร่ อุตรดิตถ์ พิษณุโลกตาก สุโขทัย และเพชรบูรณ์
ภาคตะวันออกเฉียงเหนือ ได้แก่ จังหวัดเลย หนองบัวลำภู หนองคาย อุดรธานี บึงกาฬ สกลนคร นครพนม และมุกดาหาร
ภาคตะวันออก ได้แก่ จังหวัดนครนายก ปราจีนบุรี ระยอง จันทบุรี และตราด
สำหรับจังหวัดที่คาดว่าจะมีฝนตกหนักถึงหนักมากบางแห่ง วันที่ 13 ส.ค. 65 มีดังนี้
ภาคเหนือ ได้แก่ จังหวัดแม่ฮ่องสอน เชียงใหม่ เชียงราย ลำพูน ลำปาง พะเยา น่าน แพร่ อุตรดิตถ์ พิษณุโลกตาก สุโขทัย และเพชรบูรณ์
ภาคตะวันออกเฉียงเหนือ ได้แก่ จังหวัดเลย หนองบัวลำภู หนองคาย อุดรธานี และบึงกาฬ
สำหรับมรสุมตะวันตกเฉียงใต้ที่พัดปกคลุมทะเลอันดามัน ภาคใต้ และอ่าวไทยมีกำลังปานกลาง ทำให้คลื่นลมบริเวณทะเลอันดามันตอนบนมีกำลังปานกลาง โดยมีคลื่นสูงประมาณ 2 เมตร บริเวณที่มีฝนฟ้าคะนองคลื่นสูงมากกว่า 2 เมตร ส่วนบริเวณทะเลอันดามันตอนล่าง และอ่าวไทยตอนบนมีคลื่นสูง 1-2 เมตร บริเวณที่มีฝนฟ้าคะนองคลื่นสูงประมาณ 2 เมตร จึงขอให้ชาวเรือในบริเวณดังกล่าวเดินเรือด้วยความระมัดระวัง และขอให้ประชาชนติดตามประกาศจากกรมอุตุนิยมวิทยา